text: [{"text_idx": "#000001", "text": "Jagstranin av Julian Assange er grunda\u00f0 a\u0301 politisk motiv, og er \u00e6tla\u00f0 sum a\u0301varing til onnur, i\u00f0 kunnu hugsast at fari\u00f0 undir at avdu\u0301ka kri\u0301gsbrotsverk hja\u0301 USA. Ver\u00f0ur hann u\u0301tfly\u0301ggja\u00f0ur og d\u00f8mdur fyri si\u0301tt u\u0301tga\u0301vuvirksemi, f\u00e6r ta\u00f0 grundleggjandi og vi\u0301\u00f0gongdar avlei\u00f0ingar fyri mi\u00f0lafo\u0301lk um allan heim."}, {"text_idx": "#000002", "text": "Felagsskapir fyri fo\u0301lkar\u00e6\u00f0i og mannar\u00e6ttindum skipa fyri \u201cr\u00e6ttargongd\u201d"}, {"text_idx": "#000003", "text": "Fyri einari go\u0301\u00f0ari viku si\u0301\u00f0ani, 20. januar 2023, var\u00f0 skipa\u00f0 fyri einum sokalla\u00f0um \u201cBelmarsh Tribunal\u201d a\u0301 fjo\u0301\u00f0ra sinni - hesa fer\u00f0 i\u0301 Washington D.C."}, {"text_idx": "#000004", "text": "A\u0301taki\u00f0 er i\u0301bla\u0301st av einum li\u0301knandi \u201cdo\u0301msto\u0301li,\u201d sum i\u0301 1966 var\u00f0 skipa\u00f0ur vi\u00f0 umbo\u00f0um fyri 18 lond, sum savna\u00f0ust vi\u00f0 vitnisbur\u00f0um um kri\u0301gsbrotsverk framd av USA undir kri\u0301gnum i\u0301 Vietnam - eftirsum eingin altjo\u0301\u00f0a myndugleiki fanst, sum kundi a\u0301taka s\u00e6r leiklutin at seta USA til svars fyri si\u0301nar misger\u00f0ir. Belmarsh do\u0301msto\u0301lurin ber fram vitnisfra\u0301grei\u00f0ingar fra\u0301 serfr\u00f8\u00f0ingum a\u0301 ymsum \u00f8kjum; mi\u00f0lafo\u0301lk, varsko\u0301gvarar, sakf\u00f8rarar, u\u0301tgevarar og tinglimir u\u0301r fleiri londum fa\u0301a or\u00f0i\u00f0 um feskan a\u0301gang a\u0301 pressufr\u00e6lsi og talufr\u00e6lsi."}, {"text_idx": "#000005", "text": "Vestanlond forfylgja eisini mi\u00f0lafo\u0301lki, sum avdu\u0301ka kri\u0301gsbrotsverk"}, {"text_idx": "#000006", "text": "Felagsskapirnir, sum skipa fyri hesum ny\u0301ggja do\u0301msto\u0301linum, eru Progressive International og the Wau Holland Foundation, og a\u00f0alma\u0301l teirra er at varpa ljo\u0301s a\u0301 vaksandi a\u0301gangin a\u0301 mi\u00f0lafo\u0301lk vi\u0301\u00f0a um heim, b\u00e6\u00f0i journalistar og u\u0301tgevarar, sum ditta s\u00e6r at avdu\u0301ka sli\u0301kt, i\u00f0 kemur illa vi\u00f0 hja\u0301 valdshavarunum. Vit hoyra dagliga um \u201cvesturlendsk vir\u00f0ir\u201d og um, hvussu vit mugu standa saman um okkara dy\u0301rab\u00e6ra fr\u00e6lsi - men fa\u0301 geva s\u00e6r far um, at vit eisini i\u0301 okkara parti av heiminum forfylgja mi\u00f0lafo\u0301lki grunda\u00f0 a\u0301 politisk motiv, ennta\u0301 i\u0301 ein mun, sum inniber pi\u0301ning og ho\u0301ttan av li\u0301vinum. Kendasta, men kortini merkiliga burturtagda d\u00f8mi\u00f0 um hetta, er ma\u0301li\u00f0 um Julian Assange, australska stovnaran av Wikileaks, sum i\u0301 12 a\u0301r hevur veri\u00f0 fyri mi\u00f0vi\u0301sari atso\u0301kn fra\u0301 fy\u0301ra statum: Sv\u00f8ri\u0301ki, Bretlandi, Ekvador og USA. Assange situr i\u0301 l\u00f8tuni a\u0301 fjo\u0301r\u00f0a a\u0301ri avbyrgdur i\u0301 strangasta fongslinum i\u0301 Bretlandi, Belmarsh, og bi\u0301\u00f0ar eftir m\u00f8guliga at ver\u00f0a u\u0301tfly\u0301ggja\u00f0ur til do\u0301ms i\u0301 USA, har hann kann fa\u0301a upp i\u0301 175 a\u0301r i\u0301 fongsli samb\u00e6rt a\u0301k\u00e6runum mo\u0301ti honum."}, {"text_idx": "#000007", "text": "Belmarsh do\u0301msto\u0301lurin er ein roynd at varpa ljo\u0301s a\u0301 ma\u0301li\u00f0 hja\u0301 Assange og at seta ta\u00f0 i\u0301 r\u00e6ttan samanhang. Hesafer\u00f0 var r\u00e6tturin settur i\u0301 somu h\u00f8lum, sum Assange sy\u0301ndi skelkandi uppt\u00f8kuna \u201ccollateral murder\u201d i\u0301 2010; uppt\u00f8kur, sum amerikanski herurin sja\u0301lvur sto\u0301\u00f0 fyri, men hev\u00f0i nokta\u00f0 at u\u0301tfly\u0301ggja\u00f0 til tey, i\u00f0 royndu at uppkla\u0301ra hendingarnar, sum fo\u0301ru fram i\u0301 Irak 12. juli 2007. Uppt\u00f8kurnar eru gj\u00f8rdar u\u0301r herna\u00f0artyrlum, i\u00f0 fa\u0301ast vi\u00f0 si\u0301n \u201cdagliga gerning,\u201d sum eftir \u00f8llum at d\u00f8ma inniber o\u0301ney\u00f0ug dra\u0301p a\u0301 civilfo\u0301lk (hari\u0301millum eisini b\u00f8rn) og journalistar. I\u0301 fleiri f\u00f8rum hoyrast hermenninir stuttleika s\u00e6r o\u0301f\u00f8rt og flenna hart, me\u00f0an s\u00e6rd royna at kru\u0301pa undan teimum. Uppt\u00f8kan elvdi, sum vera man, til mikla \u00f8sing, og ta\u00f0 var ey\u00f0sy\u0301nt, at talan var um kri\u0301gsbrotsverk, men eingin av teimum, i\u00f0 framdu mor\u00f0ini, er a\u0301k\u00e6rdur fyri naka\u00f0. Assange skal harafturi\u0301mo\u0301ti standa til svars fyri amerikanskum myndugleikum, ho\u0301ast hann ikki er amerikanari, og ho\u0301ast hansara leiklutur er tann hja\u0301 bo\u00f0beranum \u2013 og ho\u0301ast ta\u00f0, hann hevur bori\u00f0 bo\u00f0 um, er sta\u00f0fest sum satt."}, {"text_idx": "#000008", "text": "Vitnisbur\u00f0ur og ni\u00f0urst\u00f8\u00f0ur a\u0301 Belmarsh do\u0301msto\u0301linum"}, {"text_idx": "#000009", "text": "A\u0301 tiltakinum 20. januar var\u00f0 dentur lagdur a\u0301 samanhangin millum hugt\u00f8kini \u201cfr\u00e6lsi\u201d og \u201cr\u00e6ttindi\u201d. Pressufr\u00e6lsi og talufr\u00e6lsi eru so umra\u0301\u00f0andi, ti\u0301 tey tryggja fo\u0301lkinum r\u00e6ttindi til innlit, r\u00e6ttindi til sannleikan um, hvat okkara stjo\u0301rnir seta i\u0301 verk, sum aftur er grundarlagi\u00f0 undir veruligum fo\u0301lkar\u00e6\u00f0i. Ti\u0301 er ta\u00f0, sum fer fram i\u0301 l\u00f8tuni, sera a\u0301lvarsamt og ein sorgarleikur, ikki bara fyri Assange og familju hansara, men fyri framti\u0301\u00f0ina hja\u0301 fr\u00e6lsu mi\u00f0lunum i\u0301 si\u0301ni heild."}, {"text_idx": "#000010", "text": "Fleiri bo\u0301ru hetta ma\u0301li\u00f0 saman vi\u00f0 Watergate g\u00f8luna og s\u00f8gdu, at fr\u00e6lsu mi\u00f0larnir hava ikki sta\u00f0i\u00f0 fyri st\u00f8rri ho\u0301ttan enn ta\u00f0 sama higartil. Ben Wisner hev\u00f0i hug at gera gj\u00f8ldur burturu\u0301r, at eitt av a\u0301k\u00e6rupunktunum mo\u0301ti Assange sny\u0301r seg um \u201csamansv\u00f8rjing\u201d: \u201cSja\u0301lvandi er talan um samansv\u00f8rjing - tu\u0301 kanst ikki gera veruligan journalistik uttan okkurt slag av samansv\u00f8rjing, um tu\u0301 skalt avdu\u0301ka sannleikar um ta\u00f0, i\u00f0 valdshavarar ynskja skal dyljast.\u201d Wisner nevndi pi\u0301ningina, sum fo\u0301r fram i\u0301 Abu Ghraib, sum d\u00f8mi um loyndarma\u0301l, i\u00f0 onganti\u0301\u00f0 var\u00f0 komi\u00f0 fram uttan \u201csamansv\u00f8rjing\u201d vi\u00f0 varsko\u0301gvarar."}, {"text_idx": "#000011", "text": "Vandar vi\u00f0 at taka \u201ctryggleika\u201d fram um pressufr\u00e6lsi"}, {"text_idx": "#000012", "text": "Jeffrey Sterling, sum er fyrrverandi starvsfo\u0301lk i\u0301 CIA, og sum hevur veri\u00f0 a\u0301k\u00e6rdur eftir somu lo\u0301g, sum \u00e6tlanin er at a\u0301k\u00e6ra Assange eftir, vi\u0301sti a\u0301, hvussu tos um \u201ctryggleika\u201d ver\u00f0ur bru\u0301kt til at sta\u00f0festa og styrkja verandi myndugleika, eisini har hesin ger seg inn a\u0301 grundleggjandi mannar\u00e6ttindi. Hann endurgav Martin Luther King, sum a\u0301vara\u00f0i i\u0301mo\u0301ti blint at halda lo\u0301gir, ta\u0301 hann seg\u00f0i, at \u201cone has the obligation to break unjust law!\u201d Sterling enda\u00f0i vi\u00f0 at siga, at eingin okkara kann siga seg vera fr\u00e6lsan, so leingi sum Assange er fongsla\u00f0ur."}, {"text_idx": "#000013", "text": "Fleiri to\u0301ku fram, at fo\u0301lkar\u00e6\u00f0i\u00f0 er vi\u00f0breki\u00f0 og krevur st\u00f8\u00f0uga verju - ikki minst fra\u0301 einari fri\u0301ari pressu. Stefania Maurizi, italskur journalistur fra\u0301 La Republica, dro\u0301 fram brotsger\u00f0ir framdar av statum, og bru\u0301kti hugtaki\u00f0 \u201cthe point of no return\u201d a\u0301 lei\u00f0ini til fascismu um l\u00f8tuna, ta\u0301 fari\u00f0 ver\u00f0ur undir at gera seg inn a\u0301 pressufr\u00e6lsi\u00f0. Hetta fr\u00e6lsi er ta\u00f0, sum ger munin a\u0301 totalitera statinum mo\u0301tvegis ti\u0301 demokratiska."}, {"text_idx": "#000014", "text": "Skal pressan veita stjo\u0301rnum arbei\u00f0sfri\u00f0 til skiti\u00f0 arbei\u00f0i?"}, {"text_idx": "#000015", "text": "Jeremy Corbyn seg\u00f0i, at Assange er fongsla\u00f0ur fyri at siga sannleikan um, hvat stjo\u0301rnir gera og ikki ynskja, at almenningurin skal vita av. T\u00f8gnin um vi\u00f0fer\u00f0ina, Assange f\u00e6r, og ta\u00f0 hann hevur avdu\u0301ka\u00f0 um okkara lei\u00f0arar, ger, at fo\u0301lkar\u00e6\u00f0i\u00f0 sum heild viknar, me\u00f0an o\u0301sek a\u0301haldandi ver\u00f0a myrd av \u201cokkara\u201d hermonnum."}, {"text_idx": "#000016", "text": "Steven Donziger, i\u00f0 hevur dru\u0301gvar royndir vi\u00f0 at umbo\u00f0a upprunafo\u0301lk mo\u0301tvegis sto\u0301rum fyrit\u00f8kum, eitt nu\u0301 Chevron i\u0301 Su\u00f0uramerika, seg\u00f0i, at sambondini millum sto\u0301ru fyrit\u00f8kurnar og b\u00e6\u00f0i lo\u0301ggevarar og l\u00f8greglu eru sterk og fyrilitarleys, og nevndi i\u0301 hesum sambandi dra\u0301p a\u0301 mo\u0301tm\u00e6lisfo\u0301lk - eisini tey, i\u00f0 mo\u0301tm\u00e6la ve\u00f0urlagsbroytingum - og ny\u0301ggju skilgreinanina av mo\u0301tm\u00e6lisfo\u0301lki sum \u201cinnlendis terroristar\u201d. Hann vi\u0301sti a\u0301, at tey, i\u00f0 va\u0301ga at ganga i\u0301mo\u0301ti a\u0301hugama\u0301lum hja\u0301 sto\u0301rkapitalinum, vera fyri mi\u00f0vi\u0301sum og h\u00f8r\u00f0um aga, og ta\u00f0 er ein long s\u00f8ga fyri at undirgrava a\u0301lit og tru\u0301vir\u00f0i a\u0301 sli\u0301k fo\u0301lk gj\u00f8gnum at spja\u00f0a ni\u00f0randi lygnir um tey. Um nakar skuldi ivast i\u0301, i\u0301 hv\u00f8nn mun Assange er offur fyri sli\u0301kari mi\u00f0vi\u0301sari u\u0301tspilling og lygnum, m\u00e6lti Donziger fo\u0301lki til at lesa gj\u00f8lligu gj\u00f8gnumgongdina av ma\u0301linum i\u0301 bo\u0301kini hja\u0301 ST- serfr\u00f8\u00f0inginum i\u0301 pi\u0301ning og forfylging, Nils Melzer : \u201cThe Trial of Julian Assange: A Story of Persecution\u201d."}, {"text_idx": "#000017", "text": "Kristinni Hrafnsson, ritstjo\u0301ra a\u0301 Wikileaks, var\u00f0 m\u00e6lt fra\u0301 at fara til USA av trygdara\u0301vum, men hann lutto\u0301k a\u0301 video. Hann a\u0301vara\u00f0i um, at vit go\u0301\u00f0taka, at Assange ver\u00f0ur bru\u0301ktur sum fyrid\u00f8mi til tess at r\u00e6\u00f0a a\u00f0rar journalistar, sum royna at fremja mannar\u00e6ttindi kring heimin, um vit go\u0301\u00f0taka, at ta\u00f0 at virka fyri mannar\u00e6ttindum skal bo\u0301lkast sum politiskt brotsverk og elva til do\u0301m i\u0301 ti\u0301 landinum, sum fremur brotsverkini, so fer hetta at fa\u0301a vi\u0301\u00f0fevndar avlei\u00f0ingar fyri alla pressu framyvir. Hann spurdi retoriskt um ta\u00f0 at avdu\u0301ka brotsverk mo\u0301ti manna\u00e6ttini skuldi si\u0301ggjast sum lo\u0301garbrot ella heldur sum skylda, og enda\u00f0i vi\u00f0 at sta\u00f0festa, at Assange er \u201csekur i\u0301 journalistikki,\u201d og ta\u00f0 hevur veri\u00f0 no\u0301g miki\u00f0 til, at hann hevur veri\u00f0 avbyrgdur i\u0301 a\u0301ravi\u0301s og mi\u00f0vi\u0301st ni\u00f0urbrotin sum menniskja."}, {"text_idx": "#000018", "text": "Jesselyn Radack, sakf\u00f8rari, hevur virka\u00f0 sum verji hja\u0301 fleiri varsko\u0301gvarum og seg\u00f0i, at ta\u00f0 er ein hv\u00f8rvisjo\u0301n at hugsa s\u00e6r, at ta\u00f0 ber til at fa\u0301a r\u00e6ttvi\u0301sa r\u00e6ttargongd i\u0301 USA eftir lo\u0301gini um njo\u0301sning, sum er fra\u0301 1919 og laga\u00f0 til a\u00f0rar umst\u00f8\u00f0ur, nu\u0301 meira enn 100 a\u0301r seinni. Hon vi\u0301sti a\u0301 eitt anna\u00f0 ma\u0301l, sum myndugleikar innan hervaldi\u00f0 hava roynt at ka\u0301va\u00f0 u\u0301tyvir, nevnliga hvussu skjo\u0301tt ta\u00f0 i\u0301 veruleikanum er at raka skeiv ma\u0301l vi\u00f0 dronua\u0301lopum, sum annars hava veri\u00f0 du\u0301gliga markna\u00f0arf\u00f8rd av herna\u00f0ari\u0301dna\u00f0inum - her hava varsko\u0301gvarar havt avgerandi leiklut i\u0301 avdu\u0301kingum av, hvat veruliga fer fram, og hvussu no\u0301gv o\u0301sek eru vor\u00f0in offra\u00f0i i\u0301 sokalla\u00f0um \u201cmi\u00f0vi\u0301sum a\u0301lopum\u201d."}, {"text_idx": "#000019", "text": "Sannleiki og mi\u00f0larnir \u2013 hvat hev\u00f0i Orwell sagt?"}, {"text_idx": "#000020", "text": "Suchira Vijayan, sakf\u00f8rari, leg\u00f0i dent a\u0301 hugtaki\u00f0 \u201csannleika\u201d og vi\u0301sti a\u0301, at uttan \u201csannleika\u201d er eingin \u201cveruleiki\u201d. Vit hava r\u00e6tt til at vita, hvat er veruligt. Ta\u00f0 er ta\u00f0, sum ger okkum f\u00f8r fyri at handla sum fr\u00e6lsir luttakarar i\u0301 fo\u0301lkar\u00e6\u00f0inum. Hon bar fram a\u0301hugaverda hugtaki\u00f0 \u201cAuthoritarian democracies,\u201d og vi\u0301sti a\u0301, hvussu fo\u0301lkar\u00e6\u00f0i li\u0301\u00f0andi kunnu f\u00f8rka seg mo\u0301ti totalitarismu, ta\u0301 tey ikki go\u0301\u00f0taka fra\u0301vik og andst\u00f8\u00f0u. Hon endurgav George Orwell fyri hetta beinrakna broti\u00f0 fra\u0301 1944: \u201cThe really frightening thing about totalitarianism is not that it commits \"atrocities\" but that it attacks the concept of objective truth; it claims to control the past as well as the future.\u201d"}, {"text_idx": "#000021", "text": "Broti\u00f0, Vijayan vi\u0301sir til, er u\u0301r greinini hja\u0301 Orwell, \u201cAs I Please,\u201d sum var\u00f0 prenta\u00f0 i\u0301 Tribune, 4. februar 1944. Her huglei\u00f0ir Orwell um ty\u0301dningin av at vir\u00f0a ein sannleika uttanfyri teg sja\u0301lvan og um avbjo\u0301\u00f0ingarnar, i\u00f0 standast av at leita eftir sannleikanum i\u0301 kri\u0301gsti\u0301\u00f0, har allir partar royna at lu\u0301gva. Orwell er varliga bjartskygdur um framti\u0301\u00f0ina hja\u0301 fri\u0301a tankanum, men ta\u00f0 er vert at geva g\u00e6tur, hvat hann grundar si\u0301tt bjartskygni a\u0301, nevniliga fr\u00e6gari vi\u00f0fer\u00f0ina, sum mo\u0301tm\u00e6lisfo\u0301lk og tey, sum standa fyri o\u0301popopulerum meiningum, fa\u0301a i\u0301 samti\u0301\u00f0ini! Ta\u00f0 er ikki vist, at Orwell hev\u00f0i veri\u00f0 li\u0301ka bjartskygdur i\u0301 dag, ta\u0301 i\u00f0 vit hugsa um grundarlagi\u00f0 undir vi\u00f0fer\u00f0ini av Assange og vaksandi einsr\u00e6ttingina av fj\u00f8lmi\u00f0lalandslagnum sum heild."}, {"text_idx": "#000022", "text": "Ni\u00f0urst\u00f8\u00f0an i\u0301 Belmarsh do\u0301msto\u0301linum var, at Assange rindar h\u00e6gsta pri\u0301sin fyri at royna at avdu\u0301ka brotsverk mo\u0301ti verjuleysum offrum fyri a\u0301gang fra\u0301 okkara sokalla\u00f0u \u201cgo\u0301\u00f0u\u201d vesturlendsku hermegi. Ta\u00f0 er ey\u00f0sy\u0301nt, at sterk a\u0301hugama\u0301l eru fyri, at hansara ma\u0301l ver\u00f0ur burturtagt, og at almenningurin ver\u00f0ur leiddur til at gloyma b\u00e6\u00f0i Assange og ta\u00f0, hann avdu\u0301ka\u00f0i um illger\u00f0ir framdar av \u201cokkara\u201d a\u0301vum, av \u201cokkara\u201d herfo\u0301lki. Samstundis sum vit enn eina fer\u00f0 ver\u00f0a rikin i\u0301 kri\u0301ggj undir somu herro\u0301pum, sum ta\u0301 vit skuldu \u201cfri\u0301a mi\u00f0eystur\u201d og \u201cfremja fo\u0301lkar\u00e6\u00f0i,\u201d valdar doyvandi li\u0301kas\u00e6la um tey vesturlendsku grundvir\u00f0ini, sum krevja naka\u00f0 av okkum sja\u0301lvum - ta\u00f0 s\u00e6r u\u0301t til at vera meira lokkandi at luttaka i\u0301 herfer\u00f0ini at bumba heimin fram til fri\u00f0 og r\u00e6ttvi\u0301si, i\u0301 fja\u0301lgari fullvissu um at vera i\u0301 r\u00f8ttum parti i\u0301 einum einfaldum stri\u0301\u00f0i millum tey go\u0301\u00f0u og tey o\u0301ndu. Ta\u00f0 er li\u0301ti\u00f0 ru\u0301m fyri ivandi r\u00f8ddum ella fra\u0301sagnum i\u00f0 skala hasa myndina."}, {"text_idx": "#000023", "text": "Ta\u00f0 kann undra, at mi\u00f0lafo\u0301lk ikki i\u0301 st\u00f8rri mun taka vi\u00f0fer\u00f0ina av Assange at s\u00e6r, ta\u0301 hugsa\u00f0 ver\u00f0ur um ta\u00f0 prinsipiella i\u0301 ma\u0301linum, men ta\u00f0 er sera langt millum, at naka\u00f0 fr\u00e6ttist um hansara st\u00f8\u00f0u \u2013 n\u00f8kur go\u0301\u00f0 innsl\u00f8g vo\u0301ru i\u0301 Degi og viku herfyri i\u0301 sambandi vi\u00f0 r\u00e6ttargongdina um, hv\u00f8rt Assange kann u\u0301tfly\u0301ggjast ella ikki, men ta\u00f0 tykist annars ikki, sum um hetta er naka\u00f0, sum vekir sto\u0301rvegis a\u0301huga ella samhuga millum starvsfelagar hansara her heima (eg spurdi felagi\u00f0 F\u00f8roysk Mi\u00f0lafo\u0301lk, um tey hava vi\u00f0gj\u00f8rt hetta ma\u0301li\u00f0 og tiki\u00f0 nakra felags st\u00f8\u00f0u, men ta\u00f0 hava tey ikki). Ta\u00f0 er ikki ti\u0301, at f\u00f8royski mi\u00f0laheimurin skal lastast meira enn a\u00f0rir \u2013 hetta sama ger seg galdandi i\u0301 flestu vesturheimslondum \u2013 men ta\u00f0 sy\u0301nir bara, at ta\u00f0 man vera hugaligari at tosa um o\u0301r\u00e6tt, sum a\u00f0rar stjo\u0301rnir fremja, heldur enn at so\u0301pa fyri egnum durum."}, {"text_idx": "#000026", "text": "Noam Chomsky, ma\u0301lfr\u00f8\u00f0ingur og aktivistur"}, {"text_idx": "#000030", "text": "Margaret Kunstler, sakf\u00f8rari vi\u00f0 serfr\u00f8\u00f0i i\u0301 borgarar\u00e6ttindum"}, {"text_idx": "#000032", "text": "Jesselyn Radack, sakf\u00f8rari vi\u00f0 serfr\u00f8\u00f0i i\u0301 tjo\u0301\u00f0artrygd og mannar\u00e6ttindum"}, {"text_idx": "#000034", "text": "Renata A\u0301vila, mannar\u00f8ttindasakf\u00f8rari og serfr\u00f8\u00f0ingur i\u0301 t\u00f8kni og samfelag"}, {"text_idx": "#000036", "text": "Kristinn Hrafnsson, virkandi ritstjo\u0301ri a\u0301 WikiLeaks"}, {"text_idx": "#000044", "text": "Mest lisi\u00f0 a\u0301 Hinvegin Heimskendi hjartal\u00e6knin Peter McCullough: mRNA koppsetingarnar elva til hjartasju\u0301kur - video vi\u00f0 f\u00f8royskum teksti Uttanlands \"Einki passar, sum vit hoyra\" - brot u\u0301r samr\u00f8\u00f0u millum Tucker Carlson og Douglas McGregor - vi\u00f0 f\u00f8 teksti Uttanlands Finnland keypir framvegis gass u\u0301r Russlandi Uttanlands B\u00e6\u00f0i lo\u0301\u00f0ur og royndir hermenn eru vi\u00f0 ganga undan hja\u0301 Ukraina Uttanlands Her er KVO\u0308KING partur II - gestur: Birita Lamhauge Jo\u0301ansdo\u0301ttir Innanlands 12 ra\u0301\u00f0, hvussu tu\u0301 vi\u00f0 tolni kanst uppala viljasterka og li\u0301vliga barn ti\u0301tt Innanlands Amerikanska orkuma\u0301lara\u0301\u00f0i\u00f0 sigur nu\u0301, at Kovid19 helst er liki\u00f0 u\u0301r eini starvsstovu Uttanlands Sta\u00f0fest enn einafer\u00f0: Munnbind gera ongan mun fyri koronu ella influensu Uttanlands Videos Heimskendi hjartal\u00e6knin Peter McCullough: mRNA koppsetingarnar elva til hjartasju\u0301kur - video vi\u00f0 f\u00f8royskum tekstiUttanlands \"Vit senda tu\u0301sundtals ungar ukrainarar beint av g\u00f8tuni i\u0301 kri\u0301ggj og i\u0301 dey\u00f0an\" - Jeff Sachs i\u0301 samr\u00f8\u00f0u vi\u00f0 Andrew Napolitano. Vi\u00f0 F\u00d8 tekstiUttanlands"}, {"text_idx": "#000045", "text": "Heimskendi hjartal\u00e6knin Peter McCullough: mRNA koppsetingarnar elva til hjartasju\u0301kur - video vi\u00f0 f\u00f8royskum teksti Uttanlands \"Einki passar, sum vit hoyra\" - brot u\u0301r samr\u00f8\u00f0u millum Tucker Carlson og Douglas McGregor - vi\u00f0 f\u00f8 teksti Uttanlands Finnland keypir framvegis gass u\u0301r Russlandi Uttanlands B\u00e6\u00f0i lo\u0301\u00f0ur og royndir hermenn eru vi\u00f0 ganga undan hja\u0301 Ukraina Uttanlands Her er KVO\u0308KING partur II - gestur: Birita Lamhauge Jo\u0301ansdo\u0301ttir Innanlands 12 ra\u0301\u00f0, hvussu tu\u0301 vi\u00f0 tolni kanst uppala viljasterka og li\u0301vliga barn ti\u0301tt Innanlands Amerikanska orkuma\u0301lara\u0301\u00f0i\u00f0 sigur nu\u0301, at Kovid19 helst er liki\u00f0 u\u0301r eini starvsstovu Uttanlands Sta\u00f0fest enn einafer\u00f0: Munnbind gera ongan mun fyri koronu ella influensu Uttanlands"}, {"text_idx": "#000047", "text": "\"Einki passar, sum vit hoyra\" - brot u\u0301r samr\u00f8\u00f0u millum Tucker Carlson og Douglas McGregor - vi\u00f0 f\u00f8 teksti"}, {"text_idx": "#000052", "text": "Sta\u00f0fest enn einafer\u00f0: Munnbind gera ongan mun fyri koronu ella influensu"}, {"text_idx": "#000053", "text": "Heimskendi hjartal\u00e6knin Peter McCullough: mRNA koppsetingarnar elva til hjartasju\u0301kur - video vi\u00f0 f\u00f8royskum tekstiUttanlands \"Vit senda tu\u0301sundtals ungar ukrainarar beint av g\u00f8tuni i\u0301 kri\u0301ggj og i\u0301 dey\u00f0an\" - Jeff Sachs i\u0301 samr\u00f8\u00f0u vi\u00f0 Andrew Napolitano. Vi\u00f0 F\u00d8 tekstiUttanlands"}, {"text_idx": "#000054", "text": "\"Vit senda tu\u0301sundtals ungar ukrainarar beint av g\u00f8tuni i\u0301 kri\u0301ggj og i\u0301 dey\u00f0an\" - Jeff Sachs i\u0301 samr\u00f8\u00f0u vi\u00f0 Andrew Napolitano. Vi\u00f0 F\u00d8 teksti"}]